ٹوئٹر کے بانی جیک ڈورسی نے سی ای او کا عہدہ چھوڑ دیا
سوشل میڈیا کے کئی بڑے پلیٹ فارمز کے اعلیٰ عہدوں پر اس وقت بھارتی نژاد ماہرین فائز ہیں۔ مائکروسافٹ کے سربراہ کے طور پر ستیا نندیلا نے اسٹیو بالمر کی جگہ لی تھی؛ لیری پیج کی جگہ سندر پچائی گوگل کے سربراہ بنے، اور اب جیک ڈورسی کی جگہ پراگ اگروال ٹوئٹر کی سربراہی سنبھال رہے ہیں
واشنگٹن — ایک بیان میں ڈورسی نے کہا ہے کہ ''میں نے خود ٹوئٹر چھوڑنے کا فیصلہ کیا ہے''۔ انھوں نے کہا کہ ''ٹوئٹر کے سی ای او کے طور پر میرا پراگ پر پورا اعتماد ہے۔ گزشتہ 10 برسوں کے دوران انھوں نے ادارے کے لیے قابل قدر کام کیا ہے۔ میں تہہ دل سے ان کی مہارت، ان کی صلاحیتوں اور کشادہ دلی کا معترف ہوں۔ اب وقت آگیا ہے کہ وہ ادارے کی قیادت کا کردار ادا کریں''۔ ڈورسی نے پیر کے روز ایک ٹوئیٹ کے ذریعے اپنے استعفیٰ کا اعلان کیا۔ ساتھ ہی انھوں نے ایک خط کا متن درج کیا ہے جس سے اس بات کی وضاحت ہوتی ہے کہ وہ ادارہ کیوں چھوڑ رہے ہیں۔ بقول ان کے، ''مجھے نہیں معلوم کہ کسی کے کانوں پر یہ بات پڑی ہے، لیکن میں ٹوئٹر سے مستعفی ہوگیا ہوں''۔ پینتالیس سالہ ڈورسی نے اس 'مائیکرو بلاگنگ' پلیٹ فارم کی بنیاد 2006ء میں رکھی۔ وہ 2008ء تک اس ادارے کے سی ای او رہے، جب انھیں عہدے سے ہٹا دیا گیا۔ بعدازاں وہ سال 2015ء میں ایک بار پھر اس اعلیٰ ترین عہدے پر فائز ہوئے۔ گزشتہ سال، ادارےکی ایک اہم حصہ دارے کمپنی، 'الیوٹ منیجمنٹ' اس بات کی خواہاں تھی کہ ڈورسی ٹوئٹر یا پھر اسکوائر کے سی ای کے فرائض انجام دیں۔ اسکوائر ایک ڈیجیٹل ادارہ ہے، جسے انھوں نے ہی قائم کیا تھا۔ یہ خبر عام ہونے کے بعد اسٹاک مارکیٹ میں ٹوئٹر کے شیئر میں اضافہ ہوا، لیکن ساتھ ہی بازار حصص میں اس کی تجارت روک دی گئی۔ []